বন্ধুটি আরো জানায় যে এই বোষ্টম বঊকে জ্যোস্না পূর্নিমা, শনিবার মঙ্গলবার, তিথি বিশেষে শিব বা কালী ভর করতো তার মধ্যে। তাকে হিঙটিং ছট, উচাটন, বাণ মারার বিদ্যা, বশীকরণ, সন্মোহণ প্রয়োগও জানতেন তিনি। সেখানে বটতলার থানে একা একা চুপি চুপি আমাদের কাউকে না জানিয়ে গিয়ে আমাদের বন্ধুটি মাঝেমধ্যেই সে ঘটনা প্রত্যক্ষ করে। এমনকি একবার আমাদের গ্রুপের এক প্রতিদ্বন্দী, যে ফুটবলে আমাদের দলের সঙ্গে টেক্কা দিয়ে আমাদের প্রায়ই হারিয়ে দেয়, অন্য একটি স্কুলে পড়া সেই ছেলেটিকে বশীকরণের জন্য সে বোষ্টম বউয়ের কাছে গিয়েছিল বলে তথ্য দেয়। বন্ধুটি বোষ্টম বউ সম্পর্কে আরো অবাক ও বিস্ময়কর একটি তথ্য দেয় এরকম যে তিনি নাকি ভাত, রুটি কিছুই আহার করেন না, ভক্তদের দান দক্ষিণার সিধা তিনি দরিদ্র ভক্তদের বিলিয়ে দেন। তিনি সেবন করেন বেল পাতা, কচি ফুল আর ফুলের পোকামাকড়। বাদ বাকীটা তিনি বাযুভূখ।